DMT โชว์ Q1 กำไร 253 ล้าน โต 75% รับรายได้ค่าผ่านทางพุ่ง
DMT โชว์งบไตรมาส 1/66 กำไร 253 ล้านบาท โต 75% รับยอดใช้บริการเพิ่มขึ้นเฉลี่ย 1 แสนคันต่อวัน หนุนรายได้ค่าผ่านทางเพิ่มกว่า 60% พร้อมเดินหน้าประมูลทางด่วนต่อเนื่อง มูลค่ากว่าหมื่นล้านบาท
DMT โชว์งบ Q1/66 กำไร 253 ล้านบาท โต 75%  รับยอดใช้บริการเพิ่มขึ้นเฉลี่ย 1 แสนคันต่อวัน หนุนรายได้ค่าผ่านทางเพิ่มกว่า 60%
11 พ.ค. 2566

บริษัท ทางยกระดับดอนเมือง จำกัด (มหาชน) หรือ DMT รายงานผลการดำเนินงานของงวดไตรมาส 1/2566 สิ้นสุดวันที่ 31 มี.ค.2566 ดังนี้

โดยบริษัทฯ มีรายได้จากค่าผ่านทางจำนวน 576.53 ล้านบาท เพิ่มขึ้นจากช่วงเดียวกันของปีก่อนถึง 62% ซึ่งมีรายได้เพียง 355.30 ล้านบาท และเพิ่มจากไตรมาสก่อนหน้านี้อยู่ที่ 5% เป็นผลมาจากปริมาณการใช้งานทางด่วนพิเศษที่เพิ่มขึ้นมีมีปริมาณจราจรโดยเฉลี่ยต่อวันรวม 107,655 คัน นอกจากนี้บริษัทฯ มีภาระหนี้ที่มีดอกเบี้ยกับสถาบันการเงิน ณ วันที่ 31 มี.ค. 2566 จำนวน 400 ล้านบาท โดยมีอัตราส่วนหนี้สินต่อทุน (D/E Ratio) ที่อยู่ในระดับที่ต่ำ หรือเท่ากับ 0.13 เท่า อัตราส่วนสภาพคล่องเท่ากับ 0.89 เท่า และบริษัทฯ ยังคง มีวงเงินหมุนเวียนเพื่อสํารองไว้ใช้ในกิจการซึ่งยังมิได้เบิกใช้เป็นจำนวนเงินรวม 600 ล้านบาท (31 ธ.ค. 2565: 1,000 ล้านบาท)
นอกจากนั้นบริษัทฯ ยังคงมีความพร้อมศักยภาพในการขยายกิจการในการเข้าร่วมประมูลโครงการที่ภาครัฐเปิดประมูลเชิญชวนเอกชนเข้าร่วมลงทุน (Public-Private Partnership) ในอีกหลายโครงการมูลค่ามากกว่าหลายหมื่นล้านบาท